钦定古今图书集成/理学汇编/学行典/第113卷 > 易经 > 《益卦》
## 钦定古今图书集成/理学汇编/学行典/第113卷 > 易经 > 《益卦》

《象》曰：风雷，“益。”君子以见善则迁，有过则改。

〈程传〉风烈则雷迅，雷激则风怒，二物相益者也。君子观风雷相益之象而求益于己。为益之道，无若见善则迁，有过则改也。见善能迁，则可以尽天下之善，有过能改，则无过矣。益于人者，无大于是。〈大全〉“朱子曰：‘迁善当如风之速，改过当如雷之猛’。”又曰：“风是一个急底物，见人之善，己将不及迁之，如风之急；雷是一个勇决底物，己有过，便断然改之。如雷之勇决，不容有些子迟缓。”　问：“莫是才迁善，便是改过否？”曰：“不然。迁善字轻，改过字重。迁善如渗淡之物，要使之白；改过如黑之物，要使之白。用力自是不同。迁善者”，但是见人做得一事强似我心有所未安，即便迁之。若改过，须是大段勇猛始得。